F. Scott Fitzgerald
De Francis Scott Key Fitzgerald, gebuer de 24. September 1896 zu St. Paul, Minnesota a gestuerwen den 21. Dezember 1940 zu Hollywood, Los Angeles, war en US-amerikanesche Schrëftsteller, deen haut zu deene wichtegesten amerikaneschen Auteure vum 20. Joerhonnert gezielt gëtt. Hien huet 5 Romaner geschriwwen (dee leschte koum posthum eraus) an eng sëllege Kuerzgeschichten.

Scho säin éischte Roman, This Side of Paradise (1920 erauskomm) war e grousse Succès. Mat senger Fra Zelda Sayre zesummen hu si an den 1920er Joren a Saus a Braus gelieft, zum Deel zu Paräis an op der Côte d'Azur, a meeschtens iwwer hir Verhältnesser; an et gouf vill Interviewen a Reportagen iwwer si, soudatt si an der US-amerikanescher Ëffentlechkeet als eng Zort Ikone vun hirer Zäit gesi goufen. Mä an den 1930er Joren ass den F. Scott Fitzgerald ëmmer méi an de Vergiess geroden, wat och domat se dinn hat, dann hien Alkoholiker war a seng Fra psychesch krank. Den F. Scott Fitzgerald ass 1940 mat nëmme 44 Joer gestuerwen.

An den 1940er Jore gouf hien erëmentdeckt, an eng Rëtsch Filmer a Kuerzgeschichte vun him goufe verfilmt. Seng zwee wichtegst Romaner sinn The Great Gatsby (1925) an Tender is the Night (1934). Doran huet de Fitzzgerald sech mat Theeme wéi Dekadenz, Idealismus, Resistenz géint Verännerungen, absënns där sozialer, auserneegesat a sou en akkurate Portrait vun de sougenannte amerikanesche Roaring Twenties ausgeschafft, an deenen de wirtschaftleche Wuesstem, Prohibitioun, Kriminalitéit, Jazz a Flapperen am Mëttelpunkt stoungen.

Wierker (mam Titel vun der dt. Iwwersetzung)
 1920: This Side of Paradise. dt. „Diesseits vom Paradies“. Roman.
 1920: Flappers and Philosophers. dt. „Backfische und Philosophen“. Erzählungen.
 1922: The Beautiful and Damned. Roman. dt. Die Schönen und Verdammten. Diogenes Verlag, Zürich 2007, ISBN 978-3-257-23694-1.
 1922: Tales of the Jazz Age. dt. „Geschichten aus der Jazz-Ära“. 11 Kuerzgeschichten, ë. a. Ein Diamant – so groß wie das Ritz und Der seltsame Fall des Benjamin Button 
 1923: The Vegetable. Theaterstéck.
 1925: The Great Gatsby. dt. „Der große Gatsby“. Roman.
 1926: All the Sad Young Men. Erzählungen.
 1934: Tender Is the Night. dt. „Zärtlich ist die Nacht“. Roman.
 1935: Taps at Reveille. Erzählungen.
 1936: Thank You for the Light. Erzielung.
 1941: The Last Tycoon. dt. „Der letzte Taikun“. Roman, deen net fäerdeg gouf.
 1945: The Crack-Up. dt. Der Knacks. Essays, Notizen.
 1960: Babylon Revisited and Other Stories. Erzielungen.
 1962: The Pat Hobby Stories. dt. „Pat Hobby's Hollywood Stories.“ Kuerzgeschichten.
 1973: The Basil and Josephine Stories. Kuerzgeschichten.

Literatur 
 Harald Bloom (Hrsg): F. Scott Fitzgerald's The Great Gatsby. New York 2006, ISBN 0-7910-8580-5.
 Michael K. Glenday: F. Scott Fitzgerald. Palgrave Macmillan, New York 2012, ISBN 978-0-333-66899-3.
 Andrew Hook: F. Scott Fitzgerald: A literary life. Palgrave Macmillan, Basingstoke [u.a.] 2002, ISBN 0-333-73848-9.
 Liliane Kerjan: Fitzgerald: Le désenchanté. Albin Michel, Paris 2013, ISBN 978-2-226-24849-7.
 Edward J. Rielly: F. Scott Fitzgerald: A biography. Greenwood, Westport, Conn. [u.a.] 2005, ISBN 0-313-33164-2.
 Ruth Prigozy (Hrsg): The Cambridge Companion to F. Scott Fitzgerald. Cambridge University Press, Cambridge 2002, ISBN 0-521-62474-6.
 Nicolas Tredell: Fitzgerald's The Great Gatsby. Continuum International Publishing Group, New York 2007, ISBN 978-08264-9011-7.

Um Spaweck 

 Komplett Bibliographie iwwer de F. Scott Fitzgerald op der Websäit vun der University of South Carolina
 Gutenberg USA

US-amerikanesch Auteuren
Engleschsproocheg Auteuren
Gebuer 1896
Gestuerwen 1940